KIRJALLINEN KYSYMYS E-3553/98

esittäjä(t): Heidi Hautala (V) komissiolle

(1. joulukuuta 1998)

Aihe: Tartuntatautien seuranta

Neuvosto ja parlamentti ovat tehneet päätöksen tartuntatautien epidemiologisen tutkimuksen seurannasta ja valvonnasta yhteisön alueella No 2119/98/EY(1). Päätöstä on edeltänyt pitkällinen valmistelutyö, jossa osittain komission ja osittain jäsenmaiden rahoituksella on arvioitu prioriteetteja ja luotu valmiuksia verkoston toiminnan takaamiseksi. Osa tätä työtä on EPIET eli European Programme on Invervention Epidemiology and Training, jonka avulla jäsenmaihin koulutetaan yhtenäisiä tutkimusmenetelmiä käyttävä ja samanlaisiin päämääriin pyrkivä ammattitaitoisten epidemiologien verkosto.

Päätöksen 2119/98/EY tarkoittama verkosto voi palvella yhteisöä ja sen jäsenmaita hyvin vain, jos sen tuottama tieto on luotettavaa ja jos se tulkitaan oikein. Esimerkiksi "early warning and response" -toiminnan kannalta tämä on ensiarvoisen tärkeää. EPIET-koulutusohjelmaa tullaan tarvitsemaan em. verkoston osana myös tulevaisuudessa, ylläpitämässä verkoston toimintakykyä ja osaamista ja sitä kautta luotettavuutta ja toimintavalmiutta.

Miten komissio aikoo toteuttaa neuvoston ja parlamentin päätöksen 2119/98/EY? Miten komissio aikoo hyödyntää jo olemassaolevia seuranta- ja valvontaprojekteja ja -verkostoja? Miten komissio aikoo turvata seurantaverkoston jatkuvuuden ja EPIET-ohjelman rahoituksen?

Komission jäsenen Pádraig Flynninkomission puolesta antama vastaus

(15. tammikuuta 1999)

Tartuntatautien epidemiologisen seurannan ja valvonnan verkoston perustamisesta yhteisöön 24. syyskuuta 1998 tehty parlamentin ja neuvoston päätös N:o 2119/98/EY tuli voimaan 3. tammikuuta 1999. Päätöksessä esitetään täytäntöönpanoa koskevat yksityiskohtaiset säännöt. Verkoston komitealla, jolla on keskeinen rooli päätöksen täytäntöönpanossa, on ensimmäinen virallinen kokous 18. tammikuuta 1999. Komitean annettua lausuntonsa komissio laatii kriteerit tautien valitsemiseksi, luo tapausmäärittelyt, päättää kerättävien tietojen luonteesta ja lajista sekä antaa suuntaviivoja päätöksen soveltamiseksi. Verkoston toimintaa toteutetaan pääosin jäsenvaltioiden nimeämien laitosten ja viranomaisten kanssa päätöksen säännösten mukaisesti.

Päätöksen mukaan komission olisi myös tutkittava, miten tällaiset tiedot voidaan saattaa vertailukelpoisiksi ja yhteensopiviksi, luotava seurantamenetelmiä sekä kehitettävä asianmukaisia teknisiä keinoja ja menettelyjä, joilla tiedot saadaan analysoitua ajallaan ja tehokkaasti kansanterveyden suojelemiseksi.

Komissio tietää hyvin, että nykyiset valvontajärjestelmät, joita se on tukenut rahallisesti hankinnaista immuunivajavuutta (aids) ja muita tartuntatauteja koskevasta ohjelmasta sekä interventioepidemiologian eurooppalaisesta koulutusohjelmasta (EPIET) ja jotka vastaavat komitean puoltamia ensisijaisia tavoitteita, voisivat muodostaa keskeisen osatekijän verkoston perustamisen ensi vaiheissa. Komissio tukee tämäntyyppisiä EPIET-ohjelman perusteella sille esitettyjä aloitteita ohjelman päättymiseen vuonna 2000 saakka.

Päätöksessä ei säädetä mitään päättymispäivämäärää, eikä verkostoa ole kytketty yhteisön tasolla mihinkään erityiseen talousarvioon. Verkoston toiminnasta jäsenvaltioissa aiheutuvat kustannukset on hoidettava jäsenvaltioiden talousarvioista, mutta verkoston kehittämiseen ja pysyvyyteen sekä epidemiologisiin analyyseihin yhteisössä liittyvät kustannukset riippuvat neuvoston ja parlamentin vuosittain verkoston toiminnalle myöntämästä talousarviosta.

EPIET-projektiin, kuten kaikkiin muihinkin verkoston ja tartuntatautien alalla kehitettyihin nykyisiin tai tuleviin projekteihin, kohdistuvat samat rajoitukset, eikä pitkän aikavälin rahoituksesta voida tällä hetkellä antaa takuuta.

(1) EYVL L 268, 3.10.1998, s. 1.